I nat ringede en bekymret nabo til Nordjyllands Beredskab. Og med god grund. For en stor lade med 2.000 big baller og landbrugsmaskiner stod i flammer. Branden er kommet under kontrol, og der er ikke længere ild i laden. Taget er fjernet og nu brænder kun halmen fra ballerne. Da branden var værst i nat, var 15 personer fra Nordjyllands Beredskab ude på stedet. Det oplyser indsatsleder Nicolai Kanstrup. - Vi har vurderet, at branden på nuværende tidspunkt ikke står mål med at bruge den mængde vand, der er behov for. Derfor har vi nu taget taget af og sørget for, at flammerne ikke kan sprede sig, forklarer indsatslederen. Tager flere dage I store træk gælder det altså nu om at vente på, at ild og gløder går i sig selv. Men det kan tage noget tid. Derfor vil beredskabet være på stedet resten af dagen og måske også søndag, for at være sikker på, at ilden ikke blusser op igen. Ingen dyr eller mennesker kom til skade i branden, og beredskabet var hurtige til at få reddet maskiner ud af laden. Dog har to mejetærskere måttet 'lade livet' i branden. Det er op til Nordjyllands Politi at undersøge, hvad årsagen til branden har været. I øjeblikket er der fire personer fra beredskabet til stede, og planen er at nedskalere til to i løbet af formiddagen.

Referat:
En brand i en lade nær Frøstrup har i nat beskæftiget en hel del mandskab fra Nordjyllands Beredskab.